text: AC Horsens henter Okosun tilbage på kort lejeaftale
  24 august 2019 kl. 11.36
  Midtbanespilleren Ayo Simon Okosun bliver udlejet fra FC Midtjylland til AC Horsens i resten af 2019.
  Ayo Simon Okosun skal i resten af 2019 spille for AC Horsens.
  Lørdag skriver FC Midtjylland i en pressemeddelelse, at den 26-årige midtbanespiller er blevet udlejet til Horsens på en aftale, der gælder for resten af efterårssæsonen i den bedste danske række.
  AC Horsens bekræfter ligeledes aftalen i en pressemeddelelse.
  Dermed vender Ayo Simon Okosun for en stund tilbage til Horsens, som han spillede for i 2017/2018-sæsonen, og som han skiftede fra til FCM.
  - Jeg glæder mig til at komme tilbage på Casa Arena Horsens og til at få en hverdag med mange af dem, jeg kender rigtig godt, og jeg vil arbejde hårdt for at få en masse spilletid og kæmpe med drengene, siger Okosun i pressemeddelelsen fra AC Horsens.
  
  Bo Henriksen: Ayo kommer til at gøre en forskel fra dag et
  Midtbanespilleren har i denne sæson været på banen i fem ud af de seks kampe, FCM har spillet i Superligaen. Fire gange fra start.
  - Vi har fra starten af dette transfervindue ønsket at styrke truppen, så vi bliver endnu mere konkurrencedygtige, og det er fantastisk, at vi her, ti dage før transfervinduet lukker, er kommet i mål, siger Horsens-træner Bo Henriksen.
  - Vi kender Ayo, og alle husker den kæmpe indflydelse, han havde, sidst han var i klubben, og han kommer til at gøre en forskel fra dag et.
  AC Horsens indtager i øjeblikket Superligaens niendeplads efter at have skrabet seks point sammen i lige så mange kampe.
  